สรรพสามิตชงขยายเวลารถคันแรก
สรรพสามิตเล็งขยายโครงการถคันแรกออกไปจาก 31 ธ.ค. 2555 หลังพบคนใช้สิทธิน้อย
29 ก.พ. 2555

สรรพสามิตเล็งขยายโครงการถคันแรกออกไปจาก 31 ธ.ค. 2555 หลังพบคนใช้สิทธิน้อย
นางเบญจา หลุยเจริญ อธิบดีกรมสรรพสามิต กล่าวว่า กรมจะเสนอคลังให้ขยายเวลาปิดโครงการคืนเงินรถยนต์คันแรกออกไปจากกำหนดเดิม 31 ธ.ค. 2555 นี้ ส่วนจะขยายออกไปกี่เดือนคงต้องขึ้นอยู่กับนโยบายของรัฐบาล เนื่องตั้งแต่เปิดโครงการเมื่อเดือนต.ค.2554 จนถึงล่าสุดมีผู้ขอใช้สิทธิ์เพียง 6,000 รายจากเป้าหมายที่ตั้งไว้ 5 แสนราย
ทั้งนี้ กรมจะขอรวบรวมข้อมูลการผลิตจากบริษัทรถยนต์ที่จะกลับมาผลิตใหม่ในเดือนพ.ค.นี้ก่อนว่าค่ายรถจะสามารถผลิตรถยนต์เพื่อป้อนให้กับผู้ซื้อได้มากน้อยแค่ไหน ถ้ายังไม่สามารถผลิตได้อย่างเต็มที่ การขยายเวลาโครงการ จะทำให้ผู้ได้สิทธิมีจำนวนมากขึ้น
"ในช่วงที่น้ำท่วมการผลิตรถยนต์กระทบมากต้องหลุดผลิตไปหลายเดือน แม้ว่าน้ำจะลดแล้ว แต่การผลิตชิ้นส่วนของรถยนต์ยังมีปัญหา ทำให้ค่ายรถยนต์ต้องใช้เวลาหลายเดือนที่จะกลับมาเดินเครื่องผลิตรถยนต์ใหม่ จึงทำให้มีผู้ซื้อรถยนต์มาแจ้งขอใช้สิทธิน้อยมาก"นางเบญจากล่าว